Kári Guðjón Hallgrímsson , fjárfestir og stjórnandi á skuldabréfasviði fjárfestingabankans JP Morgan í Lundúnum , hefur látið rífa einbýlishús á Seltjarnarnesi . Um er að ræða fasteign við Hamarsgötu 8 á Seltjarnarnesi en lóðin sem stendur við hlið hennar , Hamarsgata 6 er óbyggð . Fasteignakaupin fóru fram 2016 en nú er búið að jafna húsið við jörðu . Fasteignamat á Hamarsgötu 6 er 16.200.000 kr. og Hamarsgötu 8 er 138.650.000 kr . Áform eru um að byggja eitt hús á lóðunum tveimur en í greinargerð á vefnum Seltjarnarnes.is kemur fram að rífa hafi þurft Hamarsgötu 8 vegna myglu og raka . Svona lítur teikning af Hamarsgötu 6 út . Húsið fellur vel inn í umhverfið . Ljósmynd/Seltjarnarnes.is „ Lambastaðahverfi á Seltjarnarnesi er nánast fullbyggt íbúðahverfi með langa sögu . Um er að ræða íbúðasvæði með fjölbreyttum húsagerðum sem hafa byggst upp á löngum tíma . Elsta húsið er Lambastaðabraut 10 , Lambastaðahúsið , en hluti þess er frá 1901 . Eina óbyggða lóðin í hverfinu er Hamarsgata 6 . Hamarsgata 8 er byggt árið 1963 og skv. gildandi deiliskipulagi nýtur ytra byrði þess hverfisverndar , “ segir á vef bæjarfélagsins . Þar kemur fram að heimilt sé að byggja einnar hæðar einbýlishús með kjallara og innbyggðri bílageymslu . Hámarkshæð bygginga yfir gólfi aðkomuhæðar er 5 m. „ Lóðir að Hamarsgötu 6 og 8 verða sameinaðar og byggt verður eitt einbýlishús á lóðinni . Lóðin verði nr. 6 . Núverandi hús á lóð nr. 8 verður fjarlægt þar sem það er illa farið af raka og myglu . Umsögn Minjaverndar dags. 20. nóv. 2017 kveður á um að það falli ekki undir verndunarákvæði og að stofnunin muni ekki beita sér fyrir friðlýsingu hússins . Ákvæði um hverfisvernd mun því falla niður , “ segir jafnframt á vef bæjarfélagsins .